Krajská prokuratúra Košice 
Mojmírova 5, 041 62 Košice 1 	

Sp. zn. : 1 Kv 3/14/8800	Košice, 27.1.2015
EEČ : 2-62-3-2015

U Z N E S E N I E

Trestná vec:	obvinený XXXXX 
Zločin:	

Rozhodol: 	prokurátor Krajskej prokuratúry Košice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom čase v období rokov 2010 až 2013 na nezistenom mieste za odmenu 1% (zo sumy falšovaných daňových dokladov) spolu s obvineným XXXXX poskytol XXXXX a XXXXX (181), konateľom spoločnosti XXXXX, so sídlom XXXXX, XXXXX, IČO: XXXXX falšovaný daňový doklad a to faktúru č. 20120674 z 11.11.2012 vydanú v mene spoločnosti XXXXX XXXXX v sume 21.480,28,- €, na základe ktorého XXXXX a XXXXX skrátili DPPO za zdaňovacie obdobie roku 2012 v rozsahu 3.401,04,- € a súčasne skrátili DPH za zdaňovacie obdobie november 2012 v rozsahu 3.580,04, čím skrátili daň v celkovom rozsahu 6.981,08,- €,

lebo zanikla trestnosť činu

Odôvodnenie:
	Uznesením vyšetrovateľky Okresného riaditeľstva PZ, Odboru kriminálnej polície XXXXX sp. zn. ORP-301/7-OEK-KE-2013 bolo dňa 06.02.2013 začaté trestné stíhanie a následne dňa 27.12.2013 bolo vznesené obvinenie XXXXX pre zločin skrátenia dane a poistného formou pomoci a formou spolupáchateľstva podľa § 20, § 21 ods. 1 písm. d), § 276 ods. 1, ods. 3 Trestného zákona aj na tom skutkovom základe ako je popísaný vo výrokovej časti tohto uznesenia.

	Obvinený  XXXXX využil svoje právo a nevypovedal. Zo spáchania predmetných trestných činov je však usvedčovaný záznamami telefonickej komunikácie s obvineným XXXXX, z ktorej vyplýva, že predmetný falšovaný daňový doklad spolu s XXXXX poskytli za odmenu obvineným XXXXX a XXXXX. Táto skutočnosť je objektivizovaná aj výpoveďou obvinených XXXXX a XXXXX, ktorí sa ku spáchaniu trestného činu priznali a podrobne popísali za akých okolností a akým spôsobom od obvineného XXXXX získali predmetný falšovaný daňový doklad, na základe ktorého následne krátili daňovú povinnosť spoločnosti XXXXX

	Vykonaným vyšetrovaním bolo zistené, že predmetného skutku sa obvinení XXXXX a XXXXX dopustili, keď ako osoby konajúce za daňovníka v daňových priznaniach za rôzne zdaňovacie obdobia neoprávnene uplatnili pri DPPO výdavky a pri DPH odpočet zo zdaniteľného plnenia, ku ktorému v skutočnosti nedošlo a to na základe falšovaného daňového dokladu, ktorý im za odmenu poskytli obvinení XXXXX a XXXXXa. Rozsah skrátenia daňovej povinnosti bol ustálený odborným vyjadrením.

Z uvedeného vyplýva, že obvinený XXXXX svojim konaním naplnil všetky pojmové znaky skutkovej podstaty zločinu skrátenia dane a poistného podľa § 276 ods. 1, ods. 2 písm. d) Trestného zákona a to formou pomoci podľa § 21 ods. 1 písm. d) Trestného zákona a formou spolupáchateľstva podľa § 20 Trestného zákona.

V zmysle § 86 ods. 1 písm. e) Trestného zákona trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Podľa ustanovenia § 215 ods. 1 písm. h) Trestného poriadku prokurátor trestné stíhanie zastaví ak zanikla trestnosť činu.

	Z vyjadrenia zástupcu poškodenej strany vyplýva, že obvinení XXXXX a XXXXX podali dodatočné daňové priznania a následne uhradili splatnú daň vrátane príslušenstva.

	Nakoľko obvinení XXXXX a XXXXX splnili zákonné podmienky uvedené v ustanovení § 86 ods. 1 písm. e) Trestného zákona, keď v zákonom stanovenej lehote uhradili dodatočne splatnú daň v dôsledku čoho zanikla trestnosť trestného činu, ich trestné stíhanie bolo tunajšou prokuratúrou v zmysle § 215 ods. 1 písm. h) Trestného poriadku právoplatne zastavené.

	Podľa § 21 ods. 1 písm. d) Trestného zákona účastník na dokonanom trestnom čine alebo jeho pokuse je ten, kto úmyselne poskytol inému pomoc na spáchanie trestného činu, najmä zadovážením prostriedkov, odstránením prekážok, radou, utvrdzovaním v predsavzatí, sľubom pomôcť po trestnom čine (pomocník).

	Podľa § 21 ods. 2 na trestnú zodpovednosť účastníka sa použijú ustanovenia o trestnej zodpovednosti páchateľa, ak tento zákon neustanovuje inak.

	Trestný zákon neupravuje zánik trestnosti účastníctva, preto sa zánik trestnosti účastníctva posudzuje analogicky podľa ustanovení o zániku trestnosti páchateľa na dokonanom trestnom čine podľa § 84 a nasl. Trestného zákona.

Podľa zásady závislosti (akcesority) trestnosť účastníka je závislá od trestnej zodpovednosti páchateľa.

	Z dôvodu, že trestnosť trestných činov v zmysle § 86 ods. 1 písm. e) Trestného zákona zanikla, súčasne zanikla aj trestnosť účastníctva na týchto trestných činoch. Podľa § 86 ods. 1 písm. e) Trestného zákona zánik trestnosti uvedených trestných činov nastáva vtedy ak splatná daň a jej príslušenstvo alebo poistné boli dodatočne zaplatené najneskôr deň po dni, keď sa páchateľ po skončení jeho vyšetrovania mohol oboznámiť s jeho výsledkami. Zánik trestnosti spôsobuje iba samotná skutočnosť, že došlo k zaplateniu splatnej dane. Z uvedeného vyplýva, že zánik trestnosti sa neviaže iba na páchateľa, ktorý aj reálne daň s príslušenstvom v zákonnej lehote zaplatil. 

	Lustráciou v dostupných evidenciách nebola zistená žiadna zákonná prekážka na tento postup v zmysle § 86 ods. 2 Trestného zákona.

S poukazom na uvedené skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia na Krajskú prokuratúru Košice, o ktorej rozhodne Generálna prokuratúra SR. Sťažnosť má odkladný účinok.

JUDr. Branislav Reday
prokurátor